April « 2017 « ATKV Centurion
Aantal besoekers 131062
Aantal besoekers die maand 876
BAIE DANKIE AAN DIE TAALGENOOT. BAIE DANKIE ATKV CENTURION
ONS BEVORDER SAMEWERKING TUSSEN DIE ATKV EN DIE VOORTREKKERBEWEGING.
ONS IS OP 21 APRIL DEUR DIE POLSLAGKOMMANDO GENOOI OM MET HUL BERGHANE-SPAN OOR DIE ATKV TE GESELS.
Die span bestaan uit Gr. 11-seuns en meisies. Hulle is as Verkenners besig met ‘n Portefeulje Navorsingsprojek oor ander bestaande Afrikaanse Kultuurorganisasies.
Sakkie het aan hulle vertel dat die ATKV en Die Voortrekkers dieselfde oogmerke het t.o.v. die bevordering van ons Afrikaanse taal en kultuur. Die twee organisasies is ook in dieselfde tydperk, toe die Afrikaanssprekende, sy taal en kultuur in ons land onder druk was, gestig – die ATKV in 1930 en Die Voortrekkerbeweging in 1931. Hy het hulle o.a. vertel van die ATKV se 30 landwye taal- en kultuurprojekte, sewe vakansieoorde, LAPA Uitgewers en die tydskrif Die Taalgenoot.
Hy het verwys na die duisende huisgesinne wat ATKV-lede is, afslag by die oorde kry en die Taalgenoot deur die pos ontvang. Sakkie het aan hulle vertel dat hyself al vir 25 jaar ‘n vrywillige kultuurwerker van die ATKV is en vele jare as lid van die Direksie van die ATKV gedien het. Die ATKV het takke in bykans elke stad en dorp in ons land waar lede genooi word om in te skakel. Hulle bevorder ons taal en kultuur dan op plaaslike vlak. Elke tak wys ook elke jaar ‘n afgevaardigde na die Algemene Jaarvergadering aan wat gewoonlik by een van die oorde plaasvind. Direksievakatures word ook daar by wyse van ‘n stemming gevul.
Sakkie het ook oor die Centuriontak se aktiwiteite die afgelope 25 jaar gesels en enkele hoogtepunte uitgelig soos o.a.: die Sangers en Musiekforum, Leiersforum en Gespreksforum, hul webwerf wat al meer as 160,000 besoeke ontvang het, hul Omgee-Cd “Ons eer ons Bejaardes” wat aan ouetehuise en aftree-oorde geskenk word, hul Prestige Prestasie Skouerbande “Mnr. Afrikaans” en Mej. Afrikaans” wat aan toppresteerders in die vak by UNISA, Tukkies en TUT asook by al die Tshwaneskole geskenk word. Hul sonskerms word aan alle taalgroepe uitgedeel en het ten doel om verhoudinge en respek te bevorder. Op die sonskerm staan in verskillende inheemse tale die volgende: “Ek kan praat en skryf, sing en lees, hoor en leer, dink en droom, bid en glo in my eie moedertaal”
Hy het aan die spanlede elkeen ‘n Cd (vir hul oupa en ouma) asook ‘n sonskerm geskenk.
Op die foto verskyn van die spanlede met hul sonskerms vlnr. mev Esther Louw (spanoffisier), Erika Bos, Willie Louw, Anneke Langner en Sakkie Kotze.
ONS MAAK MUSIEK VIR BEJAARDES BY CENTURION MALL
Musikante van ATKV Centurion se Musiekforum het bejaardes by die Centurion Mall trakteer. Die senior burgers het aan ‘n pretstap deelgeneem.
Op die eerste foto luister van hulle na die musiek van Trevor Nasser en Willie Jooste.
Op die tweede foto gesels Elsje van Jaarsveld van Radio Pretoria met Sakkie Kotze oor die Musiekforum en hul Cd “Ons eer ons Bejaardes”. Willie Jooste het op sy trekklavier gespeel.’n Musieknommertjie van hom verskyn ook op die Cd.
Op die derde foto skenk Sakkie ‘n kopie van die Cd aan die drie oudste bejaardes wat aan die pretstap deelgeneem het. Hulle is aldrie ouer as 85 jaar. Vlnr. mevv. Dickie van der Merwe van Lofdal Aftree-oord in Centurion, Mynie Petersen van Laudium en Emmie Havenga van Clubview.
Vierde foto: Ons dink met nostalgie terug aan die baie musiekfeeste wat ons in die verlede daar by die Waterfront aangebied het. Dit het ongelukkig ‘n klompie jare al doodgeloop omdat die meer en waterorrel nie meer deur die munisipaliteit in stand gehou word nie. Die waterorrelpype is gesteel en nooit vervang nie.
BAIE BEKENDE SANGERS EN MUSIKANTE WAS EREGASTE BY ONS 25e VERJAARSDAG
ATKV-Verering en -Toekenning is tydens ons verjaarsdagviering aan drie promotors wie al vir meer as 35 jaar Afrikaanse sangers mentor, promoveer, en ondersteun gedoen nl. Boet Pretorius, Andre Viljoen en Lydia Winchester.
Mnr. Japie Gouws, Besturende Direkteur van die ATKV, het die oorhandiging en gelukwense gedoen.
Op die foto verskyn ook van hul bekendste en suksesvolste sangers wat die aand teenwoordig was.
Vlnr.: Yoti die Griekse Boertjie, Min Shaw, Andre Viljoen, Lydia Winchester, Boet Pretorius, Lance James, Gert van Tonder (Groep Twee) en Sakkie Kotze (ATKV Centurion).
Vlnr.:Dominique Paris (Afdeling Takke), Sakkie Kotze (Takvoorsitter), Japie Gouws (Besturende Direkteur) en Melvin Tobias (Afdeling Takke).
ONS 25jr VERJAARSDAGVIERING OP 30 MAART
ATKV Centurionmusikante speel aankomsmusiek vir die meer as 1000 gaste wat ons Verjaarsdagprogram bygewoon het.
Vlnr.:Trevor de Lange (baskitaar), Herman Steyn (kitaar en mondfluitjie, Johan van Eden (trekklavier), Hennie Strydom (klawerbord), Willie Jooste (trekklavier) en Rommel van der Riet (saag en mondfluitjie)
Toppresteerders van L/s Genl. Andries Beyers
TOPPRESTEERDERS IN AFRIKAANS AS SKOOLVAK SE VERE PRONK
Die Toppresteerders in Afrikaans van H/s Die Wilgers saam met hul Afrikaanse Taalonderwysers.